Тизэпхыныгъэ агъэпытэ — Адыгэ макъ\nРедактор 02.12.2021 02.12.2021 КУЛЬТУРЭР, КЪЭБАРЫКlЭХЭР\nТэхъутэмыкъуае иныбжьыкIэ драматическэ театрэу Ахэджэго Мэ­джыдэ ыцIэ зыхьырэм иартистхэр Мыекъуапэ щыIагъэх.\nАдыгэ Республикэм и ­Лъэпкъ тхылъеджапIэ творчествэм ехьылIэгъэ зэхахьэу щы­зэхащагъэм медицинэ колле­джым щеджэхэрэр, Урыс драматическэ театрэу А. Пушкиным ыцIэ зыхьырэм иартистхэр, театрэр зышIогъэшIэгъонхэр хэлэжьагъэх, къэгъэлъэгъон­хэм яплъыгъэх.\nТхылъеджапIэм иIофышIэу Кучмэз Аминэт зэIукIэгъум изэ­хэщэн кIэщакIо фэхъугъ. НыбжьыкIэ театрэм ипащэхэм, ар­тистхэм Аминэт къатегущы­Iагъ, къэгъэлъэгъонхэм яплъы­хэрэм нэIуасэ афишIы­гъэх.\nШъэфрыкъо Адам ныбжьыкIэ драматическэ театрэм ипащ, тхылъхэр къыдегъэкIых. КIубэ Адам художественнэ пащ. Шалэ Рустам режиссерэуи, артистэуи Iоф ешIэ. НыбжьыкIэ театрэм иартистых Набэкъо Ар­тур, Тхьаркъохъо Сусанэ, Даутэ Заринэ, Хъуажъ Асыет.\n— Тэхъутэмыкъуае культу­рэмкIэ и Унэшхо 2019-рэ илъэ­сым ныбжьыкIэ драматическэ театрэу Ахэджэго Мэджыдэ ыцIэ зыхьырэр щызэхащагъ, — къыIуагъ Кучмэз Аминэт. — Ахэджэго Мэджыдэ апэрэ адыгэ профессиональнэ режиссер, Адыгэ Республикэм инароднэ артист. НыбжьыкIэ те­атрэм икъэшIынхэр гъэшIэгъоных, щыIэныгъэм къыхэхыгъэх.\nНыр ыкъо дэгущыIэ\nНыбжьыкIэ театрэм ирежиссерыр Адыгэ Республикэм искусствэхэмкIэ изаслуженнэ Iо­фышIэшхоу Ацумыжъ Рустам.\nДзэкIолI кIалэр къулыкъум щыIэу пыйхэм апэуцугъ. ЧIыр къэмыщынэу ар къэщынэщтэп.\n«Уигугъэ къэзгъэшъыпкъэ­жьынэу сыфай», — дзэкIолIым янэ реIо. ИгущыIэхэр гум къы­лъэIэсых, узэрадзэ. Рэхьат уимыIэу дзэкIолIымрэ нымрэ язэдэгущыIэгъу уедэIу…\nФэшъхьаф едзыгъор унэгъо ныбжьыкIэм ипсэукIэ, зычIэ­сыщт унэм итеплъэ агъэгумэкIырэ бзылъфыгъэм фэгъэхьыгъ. Унэу узэрысыщтыр неущрэ мафэм епхыгъэу щытын зэрэфаем бзылъфыгъэхэр тегу­щы­Iэхэзэ, рольхэм якуупIэ­хэм уахащэ.\nШъэфрыкъо Адам иусэхэм къяджагъ, итхылъхэм къатегущыIагъ. ЩыIэныгъэм илъагъохэм уарыкIоныр Iоф къызэрыкIоу зэрэщымытыр итворчествэ къы­щыхегъэщы.\nШэн-зекIокIэ дэйхэр къызхафэхэрэм, тутыным пыщагъэ­хэм, лъэпкъ хабзэхэр зыукъо­хэрэм, нэмыкIхэм яхьылIэгъэ къэшIыгъохэм уагъэгупшысэ. Щысэ зытырахын алъэкIыщтхэр къызэрэтхэтхэр рольхэм къащагъэлъагъо. Гитарэм ибзэпс­хэм ямэкъамэхэри зэхахьэм щыжъынчыгъэх.\nЩыIэныгъэм узыгъэгушIони, угу хэзыгъэкIыни уащырихьы­лIэщт. НыбжьыкIэ драматическэ театрэр мыхъо-мышIагъэхэм ябгъукIорэп. Лъэхъанэу тызхэтыр искусствэм ыбзэкIэ театрэм къыщагъэлъагъо ашIоигъу. ЗэкIэ ямурадхэр къадэмыхъухэу тэлъытэми, тыубы­хэ­рэп. Рагъэжьэгъэ Iофыр лъа­гъэкIотэнэу афэтэIо.\nАдыгэ Республикэм и ­Лъэпкъ тхылъеджапIэ ипащэу Къыкъ Бэллэ къыIуагъ театрэхэм яIофышIэхэм тапэкIи зэраIукIэщтхэр. Тхылъыр шIэныгъэм иIун­кIыбзэу зэрэтлъытэрэм тыкъы­пкъырыкIызэ, ныбжьыкIэхэу еджапIэхэм ачIэсхэм яшIэныгъэ ахагъэхъонымкIэ ащ фэдэ зэ­IукIэгъухэр сыдигъуи ящыкIа­гъэх.\nТхылъеджапIэм къэкIогъэ ныбжьыкIэхэр телефонкIэ зэ­фэтхэжьхэу, мыдаIохэу тлъэгъу­гъэхэп. Театрэр ягунэсэу зэрэщытыр зэхахьэм къыгъэлъэгъуа­гъэу тлъытагъэ.\nАртистхэм адыгабзэкIи, урысыбзэкIи ярольхэр къашIыгъэх. КъядэIу зышIоигъохэм япчъагъэ зэрэхэхъуагъэм Шъэфрыкъо Адами, артистхэри ыгъэгушIуагъэх.\n— Культурэм, искусствэм язэпхыныгъэхэр тэгъэпытэх, — къытиIуагъ режиссерэу, артистэу Шалэ Рустам. — Адыгэ Республикэм и Лъэпкъ тхылъеджапIэ дэгъоу къыщытпэгъо­кIыгъэх, тикъэгъэлъэгъонхэр агу рихьэу къызэрэтэдэIугъэхэм кIуа­чIэ къытхилъхьагъ, тигъэгу­шхуагъ. ЗэхэщакIохэм гъэзетым­кIи «тхьашъуегъэпсэу» ясIо­жьы сшIоигъу.\nШалэ Рустам Къэбэртэе-Бэлъ­къарым къыщыхъугъ, Адыгэ Республикэм къырагъэ­благъи, Iоф щишIэу ригъэжьагъ. Зэкъош республикэхэр искусствэм нахь пытэу щызэпхы­гъэнхэм пылъ, ныбджэгъухэр Адыгеим щыриIэхэ зэрэхъугъэм егъэгушIо.\nПредыдущая Москва кIощтхэр къыхахыгъэх